Hyvinkäällä avattu vastaanottokeskus on entisen sikatalouden tutkimuslaitoksen tiloissa, mutta toimitusjohtajan mukaan se ei ole aiheuttanut ongelmia.

Suomeen saapuneiden turvapaikanhakijoiden suuri määrä on aiheuttanut haasteita majoitustilojen löytämiseen. Arkistokuva Torniosta syyskuulta.

Hyvinkäälle on perustettu tällä viikolla vastaanottokeskus, johon on Luona oy:n toimitusjohtajan Milja Saksin mukaan tähän mennessä tullut noin sata turvapaikanhakijaa. Keskukseen mahtuu enintään 300 turvapaikanhakijaa.

Vastaanottokeskus on Mäntsälä–Hanko-tien lähellä Tervamäentiellä. Luona oy:llä on vastuullaan tällä hetkellä kahdeksan vastaanottokeskusta Etelä-Suomessa.

Vastaanottokeskuksen ja turvapaikanhakijoiden välillä on kinkkiseltä kuulostava asia: vastaanottokeskus on entinen sikatalouden tutkimusasema, ja monet turvapaikanhakijat ovat muslimeja. Islamin uskonnon mukaan siat ovat likaisia, eivätkä muslimit syö ollenkaan sianlihaa tai tuotteita, joissa on esimerkiksi siasta valmistettua liivatetta.

Voisi ajatella, ettei muslimi suostu asumaan sikalaitoksella.

Saksi sanoo, että ennen turvapaikanhakijoiden saapumista vastaanottokeskukseen, Luona oy keskusteli asiasta islamilaisen uskonoppineen ja imaamin kanssa, ja asia oli hänen toimestaan todettu ongelmattomaksi.

– Sikatalouden tutkimuslaitoksen toiminta on lopetettu jo noin kaksi vuotta sitten, eikä olla sikojen kanssa tekemisissä, joten se ei ole ongelma.

– En tiedä, onko turvapaikanhakijoille kerrottu vielä tutkimuslaitoksen aikaisemmasta toiminnasta, mutta ei sitä ole mitenkään peiteltykään, Saksi sanoo.

Turvapaikanhakijat asuvat tiloissa, joissa ei ole ollut eläimiä.

– Ei ole sama tila ollenkaan. Nämä ovat rivitaloja ja toimistokäytössä olleita rakennuksia, joissa ihmiset nyt ovat.